**Inštitúcie Európskej Únie**

**Symboly Európskej Únie:**

* Vlajka - 12 zlatých hviezd na modrom pozadí; hviezdy symbolizujú ideály jednoty, solidarity a harmónie medzi ľuďmi v Európe.;
* Hymna - 9. symfónia d mol, ktorú v roku 1823 skomponoval Ludwig van Beethoven ako hudobný podklad pre verše Schillerovej „Ódy na radosť“  z roku 1785;
* Heslo: „Zjednotení v rozmanitosti“ – používa sa od roku 2000;
* Deň Európy - 9.máj - pripomíname si výročie historickej Schumanovej deklarácie.

**Hodnoty Európskej Únie:**

V článku 2 Zmluvy o Európskej Únii sa stanovuje, že:

*„Únia je založená na hodnotách* ***úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám****. Tieto hodnoty sú spoločné členským štátom v spoločnosti, v ktorej prevláda* ***pluralizmus, nediskriminácia, tolerancia, spravodlivosť, solidarita a rovnosť medzi ženami a mužmi****.“*

Európske tradície a samotné základy Európskej únie zdôrazňujú tieto hodnoty ako hlavné zásady spolunažívania a organizácie spoločnosti, verejného života a politiky.

**Ciele Európskej Únie:**

* presadzovanie mieru, hodnôt a blaha občanov,
* zaistenie slobody, bezpečnosti a spravodlivosti bez vnútorných hraníc,
* trvalo udržateľný rozvoj založený na vyváženom hospodárskom raste a stabilite cien, vysoko konkurencieschopné trhové hospodárstvo vyznačujúce sa úplnou zamestnanosťou a sociálnym pokrokom a ochrana životného prostredia,
* boj proti sociálnemu vylúčeniu a diskriminácii,
* podpora vedeckého a technologického pokroku,
* zlepšenie hospodárskej, sociálnej a územnej súdržnosti a solidarity medzi členskými krajinami,
* ochrana bohatej kultúrnej a jazykovej rozmanitosti,
* vytvorenie hospodárskej a menovej únie, ktorej menou je euro.

**Inštitúcie Európskej Únie:**

Právomoci orgánov EÚ sú stanovené zmluvami.

1. ***Európsky parlament*** – je zastupiteľským orgánom občanov členských štátov.

Európsky parlament tvorí 705 poslancov.

Od roku 1979 sa priamo volia každých päť rokov.

Počet poslancov EP za príslušný členský štát zhruba závisí od počtu jeho obyvateľov, pričom ide o minimálne 6 a maximálne 96 poslancov EP za členský štát.

Predseda Európskeho parlamentu sa volí na dva a pol roka, čo je polovica funkčného obdobia poslancov EP, a môže byť znovuzvolený.

Súčasným predsedom je *David Sassoli*.

Úlohy Európskeho parlamentu:

* Európsky parlament je zákonodarný orgán EÚ, ktorý zostavuje rozpočet EÚ a monitoruje všetky inštitúcie EÚ.
* Spoločná legislatívna právomoc: Európsky parlament spolu s Radou EÚ prijíma právne predpisy EÚ na základe návrhov Európskej komisie.
* Rozpočtová právomoc: Európsky parlament rozhoduje o celkovom ročnom rozpočte EÚ spolu s Radou Európskej únie. EP má posledné slovo.
* Právomoc v oblasti dohľadu: Parlament vykonáva dohľad nad prácou Európskej komisie a ostatných inštitúcií EÚ. Volí aj predsedu Európskej komisie a má právomoc schváliť/odmietnuť Európsku komisiu ako celok.

Fungovanie Európskeho parlamentu:

Poslanci EP nie sú usadení podľa svojich krajín, ale podľa svojej politickej skupiny.

V Európskom parlamente je v súčasnosti osem politických skupín: Poslanecký klub Európskej ľudovej strany; Skupina progresívnej aliancie socialistov a demokratov v EP; Renew Europe Group; Skupina Identita a demokracia; Skupina zelených / Európska slobodná aliancia; Európsky konzervatívci a reformisti; Konfederatívna skupina Európskej zjednotenej ľavice – Severskej zelenej ľavice; Nezaradení poslanci.

Práca sa pripravuje v menších tematických parlamentných výboroch, napríklad vo Výbore pre poľnohospodárstvo či Výbore pre dopravu.

Európsky parlament hlasuje na základe väčšiny hlasov.

Oficiálne sídlo Európskeho parlamentu sa nachádza v ***Štrasburgu***. Každý mesiac sa poslanci EP na týždeň schádzajú v Štrasburgu na plenárnom (alebo úplnom) zasadnutí. Počas zvyšných týždňov sa poslanci EP zúčastňujú na zasadnutiach parlamentných výborov, schôdzach politických skupín a priebežných plenárnych zasadnutiach v ***Bruseli.***

Sekretariát Európskeho parlamentu sa nachádza v ***Luxemburgu***.

1. ***Európska rada*** – zasadá principiálne štyrikrát ročne v Bruseli.

Predsedá jej prezident alebo premiér krajiny, ktorá v tom čase predsedá Rade EÚ. Predseda sa pokladá za plnoprávneho člena zasadnutia.

Do funkcie predsedu Európskej rady nastúpil 1. decembra 2019 *Charles Michel.*

Úlohy Európskej rady:

* určuje celkové politické smerovanie a priority EÚ;
* rozhoduje v sporných otázkach, v ktorých sa v Rade EÚ nepodarilo dosiahnuť dohodu;
* robia sa v nej hlavné politické rozhodnutia;
* zaoberá sa ja aktuálnymi medzinárodnými problémami prostredníctvom spoločnej zahraničnej a bezpečnostnej politiky, ktorá si kladie za cieľ, aby EÚ vystupovala v diplomatickom styku ako jeden celok.

Fungovanie Európskej rady:

Zvyčajne sa stretáva **štyrikrát ročne**, v prípade naliehavých otázok však predseda môže zvolať aj mimoriadne zasadnutie.

Rozhodnutia Európskej rady sa zvyčajne prijímajú **konsenzom**, v niektorých prípadoch však aj [jednomyseľne](https://www.consilium.europa.eu/sk/council-eu/voting-system/unanimity/) alebo [kvalifikovanou väčšinou](https://www.consilium.europa.eu/sk/council-eu/voting-system/qualified-majority/). Hlasovať môžu iba hlavy štátov alebo predsedovia vlád.

1. ***Rada Európskej Únie*** (Rada ministrov) – sídli v Bruseli.

Spolu s Európskym parlamentom je hlavnou rozhodovacou inštitúciou EÚ.

V jej predsedníctve sa striedajú členské štáty EÚ, a to vždy po šiestich mesiacoch.

Na každom zasadnutí rady sa zúčastňuje jeden minister za každý členský štát. O rezortnej príslušnosti ministrov sa rozhoduje podľa témy rokovania: môžu to byť všeobecné záležitosti; zahraničné veci; hospodárske a finančné záležitosti; spravodlivosť a vnútorné veci; zamestnanosť, sociálna politika, zdravie a spotrebiteľské záležitosti; konkurencieschopnosť (vnútorný trh, priemysel, výskum a cestovanie do

vesmíru); doprava, telekomunikácie a energetika; poľnohospodárstvo a rybárstvo; životné prostredie; vzdelávanie, mládež, kultúra a šport.

Úlohy Rady Európskej Únie:

* Spoločná legislatívna právomoc: Rada EÚ spolu s Európskym parlamentom rokuje o právnych predpisoch EÚ a prijíma tieto predpisy na základe návrhov Európskej komisie.
* Rozpočtová právomoc: Rada EÚ spolu s Európskym parlamentom schvaľuje ročný rozpočet EÚ.
* Koordinácia politík členských štátov: Rada je zodpovedná za koordináciu politík členských štátov v špecifických oblastiach, ako sú vzdelávanie, kultúra, hospodárska a fiškálna politika a politika zamestnanosti.
* Rozvoj spoločnej zahraničnej a bezpečnostnej politiky EÚ: Rada definuje a vykonáva zahraničnú a bezpečnostnú politiku EÚ na základe usmernení Európskej rady.
* Rada EÚ tiež uzatvára medzinárodné dohody, ktoré prerokovala Európska komisia.

Fungovanie Rady Európskej Únie:

Ministri v Rade Európskej únie zastupujú svoju krajinu, a preto obhajujú záujmy svojej krajiny.

Rada zvyčajne hlasuje na základe kvalifikovanej väčšiny, čo sa nazýva aj „pravidlo dvojitej väčšiny“.

Kvalifikovaná väčšina sa dosiahne, ak sú splnené dve podmienky:

* 55 % členských štátov hlasuje za
* tieto členské štáty zastupujú najmenej 65 % celkového obyvateľstva EÚ.

Znamená to, že návrhy môžu zablokovať minimálne štyri členské štáty, ktoré zastupujú 35 % celkového obyvateľstva EÚ. V niektorých prípadoch Rada hlasuje jednomyseľne a v takom prípade musia legislatívny návrh schváliť všetky krajiny.

1. ***Európska komisia*** – sídli v Bruseli.

Tvorí ju 27 komisárov, jeden za každý členský štát.

Každý komisár zodpovedá za svoju osobitnú oblasť politiky.

Nové kolégium komisárov sa menuje každých päť rokov.

Súčasná Komisia má platný mandát od roku 2019 do roku 2024.

Súčasným slovenským komisárom je *Maroš Šefčovič*. Je zodpovedný za medziinštitucionálne vzťahy.

Súčasnou predsedkyňou Komisie je *Ursula von der Layen* z Nemecka.

Úlohy Európskej komisie:

* Európska komisia je „vládou“ Európskej únie - má výkonnú moc.
* Právomoc iniciatívy: ma právo vypracovávať legislatívne návrhy.
* Výkonná právomoc: Komisia vykonáva pravidlá a právne predpisy Európskej únie. To znamená, že Komisia je zodpovedná za každodenné riadenie Únie.
* Monitorovacia právomoc: Komisia monitoruje, či všetci aktéri, napr. členské štáty a spoločnosti, dodržiavajú európske právne predpisy.
* Komisia zastupuje Európsku Úniu v zahraničí a v medzinárodných organizáciách, napríklad vo Svetovej obchodnej organizácii (WTO).

Fungovanie Európskej komisie:

Európska komisia presadzuje všeobecné záujmy Európy.

Komisári sa snažia dosiahnuť čo najviac rozhodnutí na základe konsenzu.

V ostatných prípadoch to robia prostredníctvom väčšiny hlasov (každý komisár má jeden hlas).

1. ***Súdny dvor Európskej Únie***  – sídli v Luxemburgu.

Tvoria ho sudcovia, z ktorých každý zastupuje jednu členskú krajinu EÚ, a jedenásť generálnych advokátov, ktorý týmto sudcom pomáhajú.

Sú vymenovaní prostredníctvom spoločnej dohody vlád členských štátov na obdobie šiestich rokov, ktoré je možné predĺžiť.

Sú absolútne nezávislí.

Úlohy Súdneho dvora Európskej Únie:

* Súdny dvor pôsobí ako nezávislý arbiter, ktorý vynáša rozsudky, keď vzniknú problémy medzi členskými štátmi, inštitúciami a občanmi Európskej únie.
* Súdny dvor tiež vykladá právo EÚ a tým zabezpečuje, aby sa vo všetkých krajinách EÚ uplatňovalo rovnakým spôsobom, pričom sa stará o to, aby všetky členské štáty a inštitúcie EÚ dodržiavali právo EÚ.

1. ***Európska centrálna banka*** – sídli vo Franfurkte nad Mohanom.

Európska centrálna banka (ECB) bola založená v roku 1998 a je zodpovedná za európsku hospodársku a menovú politiku a za správu eura.

Najvyšším rozhodovacím orgánom ECB je Rada guvernérov.

Túto radu tvorí šesť členov Výkonnej rady a guvernéri národných centrálnych bánk z 19 krajín eurozóny.

Od novembra 2019 je prezidentkou ECB *Christine Lagarde* z Francúzska.

Úlohy Európskej centrálnej banky:

* Jednou z najdôležitejších úloh ECB je zabezpečiť cenovú stabilitu v eurozóne s cieľom zabrániť tomu, aby inflácia vplývala na kúpnu silu eura. Robí to prostredníctvom správy množstva peňazí v obehu.
* ECB stanovuje úrokové sadzby a monitoruje vývoj cien v celej eurozóne, ako aj vydávanie (emisiu) eurobankoviek.
* Od roku 2014 má ECB novú úlohu, ktorá je oddelená od troch predchádzajúcich menových úloh: bankový dohľad. Prijala sa dohoda, že všetky veľké banky v eurozóne podliehajú priamemu dohľadu ECB.

Fungovanie Európskej centrálnej banky:

ECB spolupracuje s Európskym systémom centrálnych bánk (ide o ECB + všetky národné banky členských štátov EÚ) a je nezávislá.

Politika ECB sa zameriava hlavne na všeobecný záujem eurozóny.

1. ***Európsky dvor audítorov*** – sídli v Luxemburgu.

Má jedného člena z každej krajiny EÚ a tí sú vymenovaní Radou EÚ po konzultácií s Európskym parlamentom na šesťročné obdobie.

Európsky dvor audítorov sa ako nezávislý externý audítor EÚ stará o záujmy európskych daňových poplatníkov. Nemá zákonné právomoci, ale má za cieľ zlepšiť spravovanie rozpočtu EÚ zo strany [Európskej komisie](https://europa.eu/european-union/about-eu/institutions-bodies/european-commission_sk) a podáva správy o stave finančných prostriedkov EÚ.

Úlohy Európskeho dvora audítorov:

* Vykonáva audit príjmov a výdavkov EÚ, aby zistil, či sa finančné prostriedky EÚ získavajú a vynakladajú správnym spôsobom.
* Kontroluje jednotlivcov alebo organizácie, ktoré narábajú s prostriedkami EÚ.
* Do audítorských správ zapisuje zistenia a odporúčania pre Európsku komisiu a vnútroštátne vlády.
* [Európskemu úradu pre boj proti podvodom](http://ec.europa.eu/anti-fraud/home_sk) nahlasuje podozrenia z podvodu, korupcie alebo inej nezákonnej činnosti.

1. ***Európsky hospodársky a sociálny výbor*** – sídli v Bruseli.

Je to  poradný orgán EÚ, ktorý sa skladá zo zástupcov organizácií zamestnancov a zamestnávateľov a iných záujmových skupín, ktorých nominujú ich národné vlády a vymenúva ich [Rada EÚ](https://europa.eu/european-union/about-eu/institutions-bodies/council-eu_sk) na obnoviteľné obdobie 5 rokov.

Európskej komisii, Rade EÚ a Európskemu parlamentu vydáva stanoviská k otázkam týkajúcim sa EÚ. Stretávajú sa 9-krát za rok. Stanoviská prijímajú jednoduchou väčšinou hlasov.

1. ***Európsky výbor regiónov*** – sídli v Bruseli.

Je to poradný orgán EÚ, ktorý tvoria zástupcovia všetkých 27 členských štátov volení na miestnej a regionálnej úrovni.

Členovia Výboru regiónov sú volení zástupcovia pracujúci pre miestne alebo regionálne orgány. Každá krajina nominuje členov podľa vlastného výberu, ktorých vymenúva Rada EÚ na päťročné obdobie s možnosťou jeho predĺženia.

Prostredníctvom Výboru regiónov sa do tvorby právnych predpisov EÚ môžu oficiálne zapojiť regióny a mestá.

Európska komisia, Rada EÚ a Európsky parlament sa v prípade navrhovania právnych predpisov z oblastí, ktoré sa týkajú miestnej alebo regionálnej samosprávy, musia poradiť s Výborom regiónov. V opačnom prípade môže VR podať žalobu na Súdny dvor Európskej únie.

Po tom, čo VR dostane legislatívny návrh, vypracuje a prijme stanovisko, ktoré rozpošle príslušným inštitúciám EÚ.

1. ***Európska investičná banka*** – sídli v Luxemburgu.

Európska investičná banka (EIB) je v spoločnom vlastníctve krajín EÚ.

Jej cieľom je:

* podporovať potenciál Európy v oblastiach zamestnanosti a rastu,
* podporovať opatrenia na zmiernenie zmeny klímy,
* presadzovať politiky EÚ mimo Únie.

Úlohy Európskej investičnej banky:

* Požičiava si peniaze na kapitálových trhoch a za výhodných podmienok poskytuje úvery na investície, ktoré podporujú ciele EÚ.

1. ***Európsky ombudsman*** – sídli v Štrasburgu.

Je volený Európskym parlamentom na obdobie piatich rokov.

Je nestranným orgánom, ktorý nepodlieha nijakej vláde ani inej organizácii.

Úlohy Európskeho ombudsmana:

* Prešetrovanie sťažnosti týkajúce sa nesprávneho administratívneho postupu zo strany inštitúcií a iných orgánov EÚ. Sťažnosti môžu podať jednotliví občania, osoby s pobytom v krajinách EÚ alebo [združenia či podniky](http://www.ombudsman.europa.eu/sk/atyourservice/infosheet.faces) so sídlom v EÚ.
* Vypracúva [výročnú správu o činnosti](http://www.ombudsman.europa.eu/sk/activities/annualreports.faces) pre Európsky parlament.

1. ***Európsky výbor pre ochranu údajov*** – sídli v Bruseli.

Je to nezávislý orgán, ktorý tvoria predseda a podpredsedovia menovaní na päť rokov s možnosťou predĺženia.

Úlohy Európskeho výboru pre ochranu údajov:

* Zabezpečuje, aby sa právne predpisy EÚ, predovšetkým všeobecné nariadenie o ochrane údajov a smernica o presadzovaní práva v oblasti ochrany údajov, dôsledne uplatňovali vo všetkých krajinách, na ktoré sa vzťahujú, a podporuje spoluprácu medzi [vnútroštátnymi orgánmi pre ochranu údajov](https://edpb.europa.eu/about-edpb/board/members_en).
* Poskytuje všeobecné usmernenia (vrátane pokynov, odporúčaní a najlepších postupov).
* Poskytuje Európskej komisii poradenstvo v otázkach ochrany údajov a pri všetkých navrhovaných nových právnych predpisoch EÚ.
* Nabáda vnútroštátne orgány na ochranu údajov, aby spolupracovali a navzájom si vymieňali informácie a najlepšie postupy.

1. ***Európska služba pre vonkajšiu činnosť*** - sídli v Bruseli.

Je  to diplomatická služba Európskej únie, ktorú vedie minister zahraničných vecí EÚ (alebo aj vysoký predstaviteľ Únie pre zahraničné veci a bezpečnostnú politiku), ktorý je zároveň aj podpredsedom Európskej komisie.

Jej cieľom je posilňovať účinnosť a súdržnosť zahraničnej politiky EÚ, a tým zvyšovať vplyv Európy vo svete.

Úlohy Európskej služby pre vonkajšiu činnosť:

* Pomáha [vysokému predstaviteľovi Únie](https://eeas.europa.eu/headquarters/headquarters-homepage/73906/vysok%C3%BD-predstavite%C4%BE-podpredseda-komisie_sk) vykonávať [zahraničnú a bezpečnostnú politiku EÚ.](http://eeas.europa.eu/cfsp/index_sk.htm)
* Riadi diplomatické vzťahy a strategické partnerstvá s tretími krajinami.
* Spolupracuje s vnútroštátnymi diplomatickými službami krajín EÚ, OSN a ďalších významných mocností.